efsyn.gr

Τραγικό παιχνίδι επιφύλαξε η μοίρα σε ένα γνωστό στις ΗΠΑ θιασώτη της θεωρίας της επίπεδης Γης, καθώς χθες έχασε τη ζωή του, πάνω στην προσπάθειά του να πείσει τον κόσμο για τη θεωρία αυτή τραβώντας φωτογραφίες μέσα από αυτοσχέδιο πύραυλο.

Ο πύραυλος που είχε κατασκευάσει ο 64χρονος Μάικλ Χιούτζες, γνωστός ως «Mad Mike», συνετρίβη κατά την εκτόξευσή του, στην κομητεία του Σαν Μπερναντίνο.

Στόχος της χθεσινής μοιραίας, όπως αποδείχθηκε, προσπάθειας του «Mad Mike» ήταν να φτάσει τα 5.000 πόδια σε ύψος, σύμφωνα με το Discovery.

«Οι σκέψεις και οι προσευχές μας πάνε στην οικογένεια και στους φίλους του Μάικ Χιούτζες, αυτές τις δύσκολες ώρες. Ήταν πάντοτε όνειρό του να κάνει αυτή την εκτόξευση και το Science Channel ήταν εκεί για να καταγράψει αυτό το ταξίδι», αναφέρει σε ανακοίνωσή του το τηλεοπτικό δίκτυο.

Ο Χιούτζες είχε πραγματοποιήσει μια επιτυχημένη εκτόξευση τον Μάρτιο του 2018, που τον οδήγησε στα 1.800 πόδια.

«Η θεωρία της επίπεδης Γης είναι σαν όλα τα άλλα για μένα», δήλωνε τον Οκτώβριο του 2018 στο CBS News. «Θέλω απλά να κάνω τους ανθρώπους να αμφισβητούν τα πάντα. Να αμφισβητούν το τι κάνει ο γερουσιαστής της περιοχής τους, το συμβούλιο της πόλης τους. Να αμφισβητούν τι πραγματικά συνέβη κατά τον εμφύλιο πόλεμο. Τι συνέβη την 11η Σεπτεμβρίου», έλεγε.

Η θεωρία της επίπεδης Γης έχει κερδίσει αρκετό έδαφος τα τελευταία χρόνια, αν και δεν υπάρχει κάποια αξιόπιστη έρευνα που να δείχνει πόσοι την ενστερνίζονται.

Σύμφωνα πάντως με μια έρευνα του YouGov, το 2018, σε δείγμα άνω των 8.000 Αμερικανών, έδειξε ότι ένας στους έξι Αμερικανούς δεν είναι εντελώς πεπεισμένοι πως η Γη είναι στρογγυλή.

Πέρυσι, στο τρίτο διεθνές συνέδριο της επίπεδης Γης, που έγινε στο Ντάλας του Τέξας, παρέστησαν περίπου 600 άτομα κατά τους διοργανωτές.